Hollywood: ‘Dr. Phil’ groet na twee dekades op kassieDr. Phil McGraw. (Foto: Amy Sussman / GETTY IMAGES NORTH AMERICA / AFP) Ná twee dekades en 21 seisoene op die kassie, is die 72-jarige Phil MacGraw reg om sy wêreldbekende televisieprogram, Dr. Phil, vaarwel te roep. MacGraw, wat ook aan die stuur van twee podsendingreekse is, was een van die voorlopers in dagtelevisie. Kort op die hakke van Disney se Live with Kelly and Ryan, trek Dr. Phil sowat twee miljoen kykers per episode. MacGraw se tyd op TV het in die 1990’s begin toe hy gereeld as gas op die Oprah Winfrey Show gekuier het. Dit het gelei tot sy eie reeks wat in 2002 die kassie getref het. “Ek is geseënd met meer as 25 jaar in dagtelevisie,” het MacGraw in ’n verklaring gesê. “Met hierdie program kon ons duisende gaste en miljoene kykers deur alles van verslawing tot kinders grootmaak help. Hierdie was ’n ongelooflike hoofstuk in my lewe en loopbaan, en terwyl ek hier aanbeweeg, is daar nog so baie wat ek wil doen.” Bykomende bronne: Vice